《次韵陈公藻局中即事时推排物力不得往来》
宋代·陈棣

料峭轻寒春寂寥，雨余庭竹静萧萧。
一池芳草翠欲合，数点残梅雪未消。
寸步思君成瘦悴，片文怡我足欢谣。
相过政恐还惊座，恶客从来不待招。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。